বাবা-মেয়ের গল্প নিয়ে ‘হাঁটি হাঁটি পা পা’র টিজার প্রকাশ্যে

কলকাতা: বাবা-মেয়ে সম্পর্ক যা কথায় বিশ্লেষণ করা অসম্ভব।কড়া অনুশাসনে একটা বয়সের পর যেমন মেয়েরা বেঁধে রাখে বাবাকে, ঠিক তেমনই ঝগড়া, অভিমান, রাগ সবটুকুই উজাড় করে দেয় তাঁর কাছেই। এমনই এক বাবা এবং মেয়ের গল্প নিয়ে আসতে চলেছে ‘হাঁটি হাঁটি পা পা’। এবার প্রকাশ্যে এল ‘হাঁটি হাঁটি পা পা’র টিজার (Hati Hati Paa Paa Teaser Released)। এই ছবির টিজার আপনাকে মনে করিয়ে দিয়ে পারে ‘পিকু’ (Piku) সিনেমাটার কথা। অমিতাভ বচ্চন (Amitabh Bachchan) আর দীপিকা পাড়ুকোনের (Deepika Padukone) মধ্যে বাবা মেয়ের যে সম্পর্ক ফুটিয়ে তোলা হয়েছিল, এই ছবির টিজারেও রয়েছে সেই ছায়াই। তবে এই গল্প ‘পিকু’ ছবির নয়, এই গল্প এক বাঙালি বাবা মেয়ের গল্প।

বাবা-মেয়ের নতুন গল্প নিয়ে আসছেন, পরিচালক অর্ণব মিদ্যা। ছবির মুখ্যভূমিকায় রয়েছেন চিরঞ্জিৎ চক্রবর্তী (Chiranjeet Chakraborty) আর রুক্মিণী মৈত্র (Rukmini Maitra)। নতুন সিনেমা, ‘হাঁটি হাঁটি পা পা’-র টিজার। সেখানে নজর কাড়লেন রুক্মিণী আর চিরঞ্জিৎ ২ জনেই। বাবা-মায়ের হাত ধরে হাঁটি হাঁটি পা পা করেই শুরু হয় জীবনের প্রথম পথ চলা। ছোট থেকে পরম যত্নে সন্তানকে লালন করে বাবা-মা। আর সেই বাবা-মা যখন বার্ধক্যে পৌঁছায় তখন তাঁদের দায়িত্ব নেয় সন্তানরা। তাহলেই তো একজন প্রকৃত সন্তানের বৃত্ত সম্পূর্ণ হয়। কিন্তু বেশিরভাগ ক্ষেত্রে সেই সমীকরণ এত সহজ হয় না, বলা ভালো হয়ে ওঠে না। এমনই এক বাবা এবং মেয়ের গল্প নিয়ে আসতে চলেছে ‘হাঁটি হাঁটি পা পা’। একজন অবাধ্য বাবা এবং লক্ষ্মীমন্ত মেয়ের মান অভিমানের গল্প নিয়ে তৈরি হয়েছে সিনেমার গল্প।